SKLEP EVROPSKEGA ODBORA ZA SISTEMSKA TVEGANJA

z dne 17. avgusta 2020

o imenovanju pooblaščene osebe za varstvo podatkov v Evropskem odboru za sistemska tveganja

(ESRB/2020/11)

(2020/C 303/04)

SPLOŠNI ODBOR EVROPSKEGA ODBORA ZA SISTEMSKA TVEGANJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1092/2010 Evropskega parlamenta in Sveta z dne 24. novembra 2010 o makrobonitetnem nadzoru nad finančnim sistemom Evropske unije in ustanovitvi Evropskega odbora za sistemska tveganja (1),

ob upoštevanju Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (2) ter zlasti člena 43 Uredbe,

ob upoštevanju Sklepa ESRB/2012/1 Evropskega odbora za sistemska tveganja z dne 13. julija 2012 o izvedbi pravil o varstvu podatkov v Evropskem odboru za sistemska tveganja (3) in zlasti člena 3 Sklepa,

ob upoštevanju Sklepa Evropske centralne banke (EU) 2020/655 z dne 5. maja 2020 o sprejetju izvedbenih pravil v zvezi z varstvom podatkov v Evropski centralni banki in razveljavitvi Sklepa ECB/2007/1 (ECB/2020/28) (4) ter zlasti člena 3(5) Sklepa,

ob upoštevanju naslednjega:

(1) Splošni odbor Evropskega odbora za sistemska tveganja (ESRB) je 30. julija 2019 sprejel Sklep ESRB/2019/17 Evropskega odbora za sistemska tveganja (5), s katerim je gospo Evanthio Chatziliasi imenoval za pooblaščeno osebo za varstvo podatkov v ESRB do 31. julija 2024.

(2) Mandat gospe Chatziliasi bo na njeno prošnjo prenehal 31. avgusta 2020. Zato je treba imenovati njenega naslednika v vlogi pooblaščene osebe za varstvo podatkov v ESRB od 1. septembra 2020.

(3) Skladno s členom 43(2) Uredbe (EU) 2018/1725 pooblaščena oseba za varstvo podatkov v Evropski centralni banki (ECB) trenutno deluje tudi kot pooblaščena oseba za varstvo podatkov v ESRB.

(4) Izvršilni odbor ECB je 21. julija 2020 imenoval gospoda Maartena Damana za naslednika gospe Evanthie Chatziliasi v vlogi pooblaščene osebe za varstvo podatkov v ECB z učinkom od 1. septembra 2020 do 31. avgusta 2023.

(5) Člen 3(5) Sklepa (EU) 2020/655 (ECB/2020/28), ki se uporablja od 1. novembra 2020, določa, da se lahko pooblaščena oseba za varstvo podatkov v ECB na zahtevo ESRB pooblasti, da opravlja naloge iz člena 45 Uredbe (EU) 2018/1725 tudi za ESRB. Splošni odbor ESRB meni, da bi bilo zaradi učinkovitosti in skladno s preteklo prakso tako zahtevo treba vložiti –

SPREJEL NASLEDNJI SKLEP:

Člen 1 Imenovanje pooblaščene osebe za varstvo podatkov v Evropskem odboru za sistemska tveganja Gospod Maarten Daman se imenuje za pooblaščeno osebo za varstvo podatkov v Evropskem odboru za sistemska tveganja (ESRB) z učinkom od 1. septembra 2020 do 31. avgusta 2023, in sicer kot zaposleni v Evropski centralni banki (ECB) in pooblaščena oseba za varstvo podatkov v ECB.

Člen 2 Zahteva za pooblastilo na podlagi člena 3(5) Sklepa (EU) 2020/655 (ECB/2020/28) ESRB na podlagi člena 3(5) Sklepa (EU) 2020/655 (ECB/2020/28) zahteva, da ECB vsako pooblaščeno osebo za varstvo podatkov, ki jo imenuje po 1. novembru 2020, pooblasti, da opravlja naloge iz člena 45 Uredbe (EU) 2018/1725 tudi za ESRB.

Člen 3 Začetek veljavnosti Ta sklep začne veljati 17. avgusta 2020.

V Frankfurtu na Majni, 17. avgusta 2020 Vodja sekretariata ESRB v imenu splošnega odbora ESRB Francesco MAZZAFERRO

(1) UL L 331, 15.12.2010, str. 1.

(2) UL L 295, 21.11.2018, str. 39.

(3) UL C 286, 22.9.2012, str. 16.

(4) UL L 152, 15.5.2020, str. 13.

(5) Sklep ESRB/2019/17 Evropskega odbora za sistemska tveganja z dne 30. julija 2019 o imenovanju pooblaščene osebe za varstvo podatkov v Evropskem odboru za sistemska tveganja (UL C 344, 11.10.2019, str. 3).